Suchinthana/ta-wikipedia huggingface dataset:
தேவன் ஏகாம்பரம்

தேவன் ஏகாம்பரம் (Devan Ekambaram) (பிறப்பு 1975 திசம்பர் 25) ஒரு இந்திய அமெரிக்க திரைப்பட பின்னணி பாடகரும், நடிகரும், இசையமைப்பாளரும் ஆவார். தமிழ்ப் படங்களில் பின்னணி பாடகராக தனது வாழ்க்கையைத் தொடங்கிய இவர் பின்னர் தெலுங்கு, கன்னடம் போன்ற பல தென்னிந்திய மொழிகளிலும் 500க்கும் மேற்பட்ட படங்களுக்கு பாடியுள்ளார்.

கல்வி 
தேவன் தனது உயர்நிலைப் பள்ளி படிப்பை ஐக்கிய அமெரிக்காவின்  நியூ செர்சியிலுள்ள பிரீஹோல்ட் டவுன்ஷிப் உயர்நிலைப் பள்ளியில் பயின்றார். இவர் தனது இரண்டாம் ஆண்டில் அர்பானா சாம்பேன்னுள்ள  இலினொய் பல்கலைக்கழகத்தில்  சேர்ந்து மின் பொறியியலில் பட்டம் பெற்றார்.

தொழில் 
1999ஆம் ஆண்டில் அகாதமி விருது வென்ற இசையமைப்பாளர் ஏ.ஆர்.ரகுமானுடன் தனது முதல் பாடலைத் தொடங்கினார். பின்னர், யுகேந்திரனுடன் காதலர் தினம் படத்திற்காக "ஓ மரியா ஓ மரியா" என்ற தனது முதல் பாடலை பதிவு செய்தார். இந்த பாடல் அனைத்து பிரிவுகளிலும் வெற்றி பெற்றது. அதன்பிறகு பல தென்னக இசை இயக்குநர்களிடமிருந்து பல பாடல்களைப் பெற்றார்.

ஹாரிஸ் ஜயராஜ் இசையமைத்த மின்னலே (2001) திரைப்படத்திலிருந்து "ஒரே ஞாபகம்" என்ற பாடல் இவரது இரண்டாவது பெரிய வெற்றியாக வந்தது.அதன்பிறகு இளையராஜா, வித்தியாசாகர், தேவா, யுவன் சங்கர் ராஜா, கார்த்திக் ராஜா போன்ற பலரின் இசையமைப்பின் கீழ் தமிழ் மற்றும் தெலுங்கு படங்களில் பல பிரபலமான பாடல்களைப் பாடினார். ஏ.ஆர்.ரகுமான் இசையமைத்த விண்ணைத்தாண்டி வருவாயா படத்தில் இடம்பெற்ற "அன்பில் அவன்" பாடல் இரசிகர்கள் மனதில் இடம்பெற்றது.

இவரது பெரும்பாலான பாடல்கள் இசை இயக்குநர் ஹாரிஸ் ஜெயராஜுடன் இருந்தது. மேலும் அவருக்காக இவர் பாடிய அனைத்து பாடல்களுக்கும் இரசிகர்களிடமிருந்து நல்ல வரவேற்பு கிடைத்துள்ளது.

சமீபத்தில் இவர் இயக்குநர் வெங்கட் பிரபுவுடன் பிரியாணி படத்திற்காக யுவன் சங்கர் ராஜா இசையமைப்பில் "நா நா நா" என்ற ஒரு பெப்பி பாடலைப் பாடியுள்ளார்.  "நியூ ஜாக் ஸ்விங் மிக்ஸ்" மற்றும் "தி எக்ஸ்டெண்டட் மிக்ஸ்" என்று அழைக்கப்படும் பாடலின் இரண்டு வெவ்வேறு மறு இசைக்கலவை பதிப்புகளும் ஒரு நல்ல வெற்றியைப் பெற்றன.

இவர் சமீபத்தில் என்னை அறிந்தால் திரைப்படத்தில் "என்னை அறிந்தால்" எனற பாடலை மீண்டும் ஹாரிஸ் ஜயராஜ் இசையில் பாடினார். இந்த பாடலை பாடலாசிரியர் தாமரை எழுதியுள்ளார்.

இசை இயக்கம் 
2010 ஆம் ஆண்டு வெளிவந்த பலே பாண்டியா திரைப்படத்தில் இவர் இசை இயக்குநராக அறிமுகமானார். இந்த படத்தைத் தவிர, பல சிறிய தமிழ் இசைத் தொகுப்புகளுக்கு இவர் இசையமைத்து, பாடியுள்ளார்.

நடிப்பு 
இவர் ஒரு சில தமிழ் படங்களிலும் நடித்துள்ளார். அதில் முக்கியமானவை பார்த்திபன் கனவு (அறிமுக படம்), உன்னாலே உன்னாலே, ஜெயம் கொண்டான் போன்றவை. இதைத்தவிர திரைப்படங்களில் பல்வேறு முக்கிய கதாபாத்திரத்திற்கான பின்னணி குரரையும் இவர் அளித்துள்ளார். லிட்டில் ஜான் படத்தில் ஜான் மெக்கென்சிக்கும், தசாவதாரம் படத்தில் சுரேஷ் என்பவருக்கும், ஏழாம் அறிவு படத்தில் டோங் லீ என்ற சீன நடிகருக்கும் இவர் பின்னணி பேசியுள்ளார்.

மேற்கோள்கள்

வெளி இணைப்புகள் 
 

தமிழ் பாடகர்கள்
தமிழ்த் திரைப்படப் பின்னணிப் பாடகர்கள்
அமெரிக்கத் தமிழர்
வாழும் நபர்கள்
சங்கீதா ராஜீவ்

ச. ரா என்றும் அழைக்கப்படும் சங்கீதா ராஜீவ் (Sangeetha Rajeev) ஓர் இந்தியப் பாடகியும், மேடைக் கலைஞரும்,இசையமைப்பாளரும் ஆவார். மலேசியாவில் நடந்த விமா இசை விருதுகள் 2019 நிகழ்ச்சியில் அந்த ஆண்டின் சிறந்த சர்வதேச பரப்பிசைப் பாடகி விருதினை வென்றார்.  சோனு நிகமுடன் நடிகை ஷைன் ஷெட்டி நடித்த "நீனே நீனே" என்ற கன்னடப் ப படத்திற்காக இவர் பாடியிருந்தார். இது இந்தியில் "துஹி துஹி" என்றும் வெளியிடப்பட்டது. "நீ ஹிங்க நோட பேடா" என்ற கன்னடப் பாடலுக்கும் இசையமைத்து, பாடியுள்ளார்.

தொழில் 
கன்னடத் திரைப்படங்களிலிருந்து தனது வாழ்க்கையைத் தொடங்கிய இவர், இசையமைப்பாளர் தர்மா விஷ் என்பவரால் இந்தத் தொழிலுக்கு அறிமுகமானார். இவர் "ஆனே படாக்கி" என்ற படத்தில் ஒரு பாடலைப் பாடினார். அப்பாடலுக்காக அதே ஆண்டில் சிறந்த பின்னணிப் பாடகர் விருதையும் வென்றார்.

பின்னர் இவர் தெலுங்குத் திரைப்படத்துறையில் "க்ஷனம்" என்ற படத்தின் இசை அமைப்பாளர் ஸ்ரீசரன் பக்காலா மற்றும் இயக்குநர் ஸ்ரீரஞ்சனி ஆகியோரால் நடிகர் / தயாரிப்பாளர் அக்கினேனி நாகார்ஜூனாவின் தயாரிப்பு நிறுவனமான அன்னபூர்ணா ஸ்டுடியோஸ் மூலம் அறிமுகப்படுத்தப்பட்டார்

இவர் தனது தெலுங்கு திரைப்பட வாழ்க்கையை "ரங்குலா ராட்டினம்" படத்துடன் தொடங்கினார். அதில் இவர் ஒரு பிறந்த நாள் பாடலைப் பாடி, நடிகை சித்தாராவுக்கு பின்னணி குரலையும் கொடுத்தார். சிம்ப்ளி ஏக் லவ் ஸ்டோரி என்ற பாலிவுட் படத்திலும் இவர் பாடியுள்ளார்.

"நீ ஹிங்கா நோட பேடா" உட்பட பலபாடல்களை கன்னடத்திலும், இந்தி மொழிகளிலும் பல தனிப்பாடல்களையும் இவர் பாடியுள்ளார். இவரது "நீனே நீனே" என்ற சமீபத்திய பாடல் சோனு நிகாம் மற்றும் நடிகர் ஷைன் ஷெட்டி ஆகியோருடன் இருந்தது.

ஆரம்ப கால வாழ்க்கை 
சங்கீதா பெங்களூரில் ஒரு இசைக் குடும்பத்தில் பிறந்தார். இவரது தந்தை எஸ். ராஜீவ் ஒரு வங்கி மேலாளராக இருக்கிறார். இவர் தனது பணி காரணமாக இவரது ஆறு வயதில் மும்பைக்கு தனது குடும்பத்துடன் குடிபெயர்ந்தார். அங்கு இவர் தனது குழந்தைப் பருவத்தின் பெரும்பகுதியைக் கழித்தார். அங்கு பரதநாட்டியம், கருநாடக இசை, இந்துஸ்தானி இசை போன்றவற்றில் பயிற்சி பெற்றார்.

கல்வி 
சங்கீதா தனது பள்ளிப்படிப்பை மும்பையில் முடித்தார். பின்னர், தகவல் அறிவியல் பொறியியலில் பட்டம் பெற்றார். பின்னர் இவர் இசையைத் தொடர இங்கிலாந்து சென்றார்.

தாக்கங்கள் 
இவரது தாயார் எம்.கே.சாரதாம்பாள் ஒரு கருநாடக இசைக் கலைஞராக இருக்கிறார். சங்கீதா மேற்கத்திய இசையால் மிகவும் ஈர்க்கப்பட்டார். மேலும் மரியா கேரி, மறைந்த பெரிய மைக்கல் ஜாக்சன் ஆகியோரை தனது மேற்கத்திய தாக்கங்களாக கருதுகிறார். இவர் தன்னை சுனிதி சௌகானின் மிகப்பெரிய அபிமானிகளில் ஒருவராக கருதுகிறார்.

குறிப்புகள்

வெளி இணைப்புகள் 
 Official Website

வாழும் நபர்கள்
இந்தியப் பாடகிகள்
பி. ஜெயஸ்ரீ

பி. ஜெயஸ்ரீ (B. Jayashree) (பிறப்பு: 1950 சூன் 9  இந்தியாவைச் சேர்ந்த ஒரு மூத்த நாடக நடிகையும், இயக்குநரும், பாடகியுமாவார். இவர் திரைப்படங்களிலும், தொலைக்காட்சிகளிலும் நடித்துள்ளார். மேலும், படங்களில் பின்னணிக் கலைஞராகவும் பணியாற்றியுள்ளார். 1976ஆம் ஆண்டில் நிறுவப்பட்ட பெங்களூரைத் தளமாகக் கொண்ட "ஸ்பந்தனா தியேட்டர்" என்ற ஒரு நாடக நிறுவனத்தின் படைப்பாக்க இயக்குநரும் ஆவார்.

இவர் 2010 ல் இந்திய நாடாளுமன்றத்தின் மாநிலங்கவைக்கு பரிந்துரைக்கப்பட்டார். 2013ஆம் ஆண்டில் இந்திய அரசாங்கத்தால் நான்காவது மிக உயர்ந்த குடிமை கௌரவமான பத்மசிறீ இவருக்கு வழங்கப்பட்டது.

இவரது தாத்தா குப்பி வீரண்ணா, ஒரு இந்திய நாடக இயக்குனராகவும், கலைஞராகவும், இந்தியக் குடியரசுத் தலைவரிடம் பத்மசிறீ பெறுநராகவும் இருந்தார். இவர் கன்னட நாடகத்திற்கு முன்னோடிகளில் ஒருவராகவும், அதிக பங்களிப்பு செய்தவராகவும் இருந்தார். கன்னட நாடகத் துறையை மேம்படுத்துவதில் முக்கிய பங்கு வகித்த குப்பி "சிறீ சன்னபசவேசுவர நாடகா" என்ற நாடக நிறுவனத்தை நிறுவினார் .

ஆரம்பகால வாழ்க்கையும்  பின்னணியும் 
குப்பி வீரண்ணாவின் மகளான மாலத்தாமாவுக்கு பெங்களூரில் பிறந்தார். பின்னர் 1973ஆம் ஆண்டில் புது தில்லியின் தேசிய நாடகப் பள்ளியில் பட்டம் பெற்றார் . அங்கு இவர் பிரபல நாடக இயக்குநரும் ஆசிரியருமான இப்ராஹிம் அல்காசியின் கீழ் பயிற்சி பெற்றார்.

தொழில் 
பல ஆண்டுகளாக, பி. வி. கராந்த் உள்ளிட்ட குறிப்பிடத்தக்க நாடக பிரமுகர்களுடன் இவர் பணியாற்றியுள்ளார். நாகமண்டலா (1997), தேவேரி (1999), கேர் ஆஃப் ஃபுட்பாத் (2006) போன்ற கன்னட படங்களில் நடித்துள்ளார். மைசூரைத் தளமாகக் கொண்ட ரங்காயணம் என்ற நாடக நிறுவனத்தின் இயக்குநராகவும் இவர் சிலகாலம் இருந்துள்ளார்.

இவர் மாதவி, காயத்ரி, ஜெயபிரதா, அம்பிகா, சுமலதா, போன்ற பல நடிகைகளுக்கு ராஜ்குமார் திரைப்படங்களில் குரல் கொடுக்கும் கலைஞராக இருந்தார். ஒரு பின்னணி பாடகியாக இவர் கன்னடத் திரையுலகில் பணியாற்றியுள்ளார். இதில் நன்னே பிரீதியா ஹுடுகி என்ற கன்னடப் படத்தில் இடம் பெற்ற "கார் கார் கார்" என்ற பாடல் குறிப்பிடத்தக்கவை.

1996ஆம் ஆண்டில், நடிப்புக்காக இவருக்கு சங்கீத நாடக அகாடமி விருது வழங்கப்பட்டது. பின்னர், 2010 இல் மாநிலங்களவைக்கு இவர் பரிந்துரைக்கப்பட்டார். இவர் 2009இல் கர்நாடக மாநில திறந்தவெளி பல்கலைக்கழகத்தில் கௌரவ டாக்டர் பட்டத்தையும் பெற்றார்

சொந்த வாழ்க்கை 
இவர் கே. ஆனந்த ராஜூ என்பவரை மணந்தா. தம்பதியருக்கு சுஷ்மா வீர் என்ற ஒரு வளர்ப்பு மகள்  உள்ளார்.

மேற்கோள்கள்

வெளி இணைப்புகள் 

Spandana Theatre, website

21-ஆம் நூற்றாண்டு இந்திய அரசியல்வாதிகள்
இருபதாம் நூற்றாண்டு இந்திய அரசியல்வாதிகள்
20 ஆம் நூற்றாண்டின் இந்திய நடிகைகள்
இந்திய நடிகர்-அரசியல்வாதிகள்
கன்னடத் திரைப்பட நடிகைகள்
சங்கீத நாடக அகாதமி விருது பெற்றவர்கள்
பத்மசிறீ விருது பெற்ற கலைத் துறையினர்
வாழும் நபர்கள்
1950 பிறப்புகள்
எம். ஜெயஸ்ரீ

எம். ஜெயஸ்ரீ (M. Jayashree) (1921 - 2006), கன்னடப் படங்களில் முக்கியமாக பணியாற்றிய ஒரு இந்திய நடிகை ஆவார். ராயரா சோஸ் (1957), நாகரஹாவ் (1972), எராடு கனாசு, ஸ்ரீசீனிவாச கல்யாணா உள்ளிட்ட திரைப்படங்களில் இவர் துணை வேடங்களில் நடித்திருந்தார்.

இவர் 'வெள்ளித்திரையின் அம்மா' என்று அன்புடன் குறிப்பிடப்பட்டார். 1970இல் அமர பாரதி என்ற திரைப்படத்தில் நடித்ததற்காக சிறந்த துணை நடிகைக்கான கர்நாடக மாநில திரைப்பட விருதைப் பெற்றார்.

தொழில் 
இவர் தமிழ்நாட்டின் கோயமுத்தூரிலுள்ள பட்சிராஜா ஸ்டுடியோவுக்கு அதன் உரிமையாளரான எஸ்.எம்.ஸ்ரீராமுலு நாயுடுவின் சகோதரியான தேவி என்பவரால் அழைத்து வரப்பட்டார். அவர், "வாழ்வில் திருநாள்" என்ற தமிழ்ப் படத்தில் இவரை நடிக்க வைத்தார். பின்னர், இவருக்கு தமிழ் திரைப்படங்களில் பல படங்களில் நடிக்க வாய்ப்பு கிடைத்தது. இதைக்கண்ட கன்னடத் திரைப்பட நடிகரும், தயாரிப்பாளருமான கொன்னப்பா பாகவதர் இவரை 1948ஆம் ஆண்டு பக்த கும்பரா எனற கன்னடத் திரைப்படத்தில் அறிமுகம் செய்தார்.

கன்னடத்தில் இவரது அடுத்தத் திட்டம் 1949ஆம் ஆண்டில் வெளியான "நாககண்ணிகா" என்ற படத்தில் கதாநாயகியாக இருந்தது. ஜி. விஸ்வநாத் என்பவர் இயக்கிய இது மிகப்பெரிய வெற்றி பெற்றது. இந்த படம் ஒரு நாட்டுப்புறக் கதையை அடிப்படையாகக் கொண்ட முதல் கன்னடத் திரைப்படமாகக் கருதப்படுகிறது. 1951ஆம் ஆண்டில் திலோத்தேமை என்ற திரைப்படத்தில் தலைப்பு வேடத்தில் நடித்தார். படிப்படியாக இவர் தாய், மாமியார் போன்ற துணை வேடங்களில், ராஜ்குமார், கல்யாண் குமார், விஷ்ணுவர்தன், அம்பரீஷ், டைகர் பிரபாகர், ராஜேஷ், கங்காதர், ஸ்ரீநாத் போன்ற  பலருடன் நடித்தார். தனது ஐந்து தசாப்த கால நடிப்பு வாழ்க்கையில், 450க்கும் மேற்பட்ட படங்களில் நடித்துள்ளார்.

இறப்பு 
இவர், 1990களில் இரண்டு திரைப்படங்ளில் மட்டுமே நடித்திருந்தார். கடைசியாக வெளியான இவரது திரைப்படம் சவிரா மெட்டிலு. புட்டண்ணா கனகலின் முடிக்கப்படாத இந்தப் படத்தை பின்னர் இயகுநர் கே.எஸ். எல். சுவாமி முடித்தார்.

இவர் தனது வாழ்க்கையின் கடைசி ஆண்டுகளை மைசூரில் உள்ள ஒரு முதியோர் இல்லமான ஸ்ரீ வாசவி சாந்திதாமாவில் கழித்தார். அக்டோபர் 29, 2006 அன்று அதிகாலையில் இவர் மாரடைப்பால் இறந்தார்.

விருதுகள் 

 1970-71 - ‛அமர பாரதி ' படத்திற்காக சிறந்த துணை நடிகைக்கான கர்நாடக மாநில திரைப்பட விருது .

மேற்கோள்கள்

வெளி இணைப்புகள் 

CS1 Kannada-language sources (kn)
கன்னட மக்கள்
மைசூர் மாவட்ட நபர்கள்
இந்திய நடிகைகள்
தமிழ்த் திரைப்பட நடிகைகள்
கன்னடத் திரைப்பட நடிகைகள்
கர்நாடக நபர்கள்
மைசூர் நபர்கள்
20 ஆம் நூற்றாண்டின் இந்திய நடிகைகள்
2006 இறப்புகள்
1921 பிறப்புகள்
தியா ( 2020 கன்னடத் திரைப்படம்)

தியா (கன்னடம்: ದಿಯಾ) என்பது 2020 ஆம் ஆண்டு வெளியான கன்னட மொழி காதல் திரைப்படமாகும். 7 பிப்ரவரி 2020 இல் வெளியான இத்திரைப்படம் பெரும்பாலும் நேர்மறையான விமர்சனங்கள் பெற்றதோடு தென்னிந்தியா முழுவதும் பிரபலமானது.

கதை 
மிகுதியாக பேசும் குணம் இல்லாத உயிரித்தொழில்நுட்பம் பயிலும் மாணவி தியா ஸ்வரூப், அதே படிப்பில் மூத்த ஆண்டில் பயிலும் ரோஹித் மீது மையல் கொள்கிறாள். சூழ்நிலையால் ரோஹித் கல்லூரி விட்டு நீங்க, மூன்று ஆண்டுகள் கழித்து ரோஹித்தை திவ்யா தான் வாழும் அடுக்குமாடிக் குடியிருப்பின் எதிர்வீட்டில் காண்கிறாள்.

ரோஹித்தும் தான் அவளைக் காதலித்ததாக ஒப்புக்கொள்ள, இருவரும் தத்தம் வீட்டில் பேசி திருமணம் செய்து கொள்ள இருக்கின்றனர். ஆனால் ஒருநாள் அவர்கள் வெளியே செல்லும் போது வண்டி விபத்தில் சிக்கி ரோஹித் இறந்துவிடுகிறான். மனமுடைந்து போன தியா தற்கொலை செய்ய முயற்சிக்கும் போது அவளை தடுத்து நிறுத்துகிறான் ஆதி.

ஆதியின் உதவியுடன் ஒரு புது வாழ்க்கையை தொடங்கவிருக்கும் தியா அவனுடன் காதல் வயப்படும் வேளையில் ரோஹித் உயிருடன் இருப்பதை தெரிந்து கொள்கிறாள். மீண்டுவந்த ரோஹித் நின்றுபோன திருமண ஏற்பாடுகளை மீண்டும் தொடங்கி வைக்க, முக்கோணக் காதலில் சிக்கித் தவிக்கும் தியாவின் நிலை என்ன என்பதே கதை.

நடிப்பு 

 தியா
 என்கிற கதாப்பாத்திரத்தில் நடித்தார்
 குஷீரவி
 இந்த கதாப்பாத்திரம்  மிகுதியாக பேசாத தன்னை அதிகம் வெளிப்படுத்திக் கொள்ளாத ஒரு கதாபாத்திரம். 

 ஆதி
 என்கிற கதாப்பாத்திரத்தில் நடித்தார்
 ப்ருத்வி அம்பர்
 இந்த கதாப்பாத்திரம் மிகவும் கலகலப்பான வாழ்க்கையை நேர்மறையாக மட்டுமே பார்க்கும் ஒரு அருமையான கதாபாத்திரம். 

 ரோஹித்
 என்கிற கதாப்பாத்திரத்தில் நடித்தார்
 தீக்ஷித் ஷெட்டி
 தியா போன்றே மிகுதியாக பேசாத தன்னை அதிகம் வெளிப்படுத்திக் கொள்ளாத ஆண் கதாபாத்திரம். 

 லக்கி
 என்கிற கதாப்பாத்திரத்தில் நடித்தார்
 பவித்ரா லோக்கேஷ்
 இந்த கதாப்பாத்திரம் தன் மகன் ஆதி மீது உயிரையே வைத்திருக்கும் அம்மா கதாபாத்திரம்.

இசை 
இத்திரைப்படத்தில் பாடல்கள் இடம்பெறவில்லை எனினும் மறுவெளியீட்டின் போது புதிய பாடல்கள் இருக்கலாம் என்று எதிர்பார்க்கப்படுகிறது. இந்தத் திரைப்படத்திற்கு இசையமைத்தவர் பி.லோக்நாத்.

வெளியீடு 
6-5=2 என்கிற கன்னட பேய் படத்திற்கு பிறகு கே.எஸ்.அசோக் இயக்கிய இரண்டாவது திரைப்படம் தியா. இந்தத் திரைப்படம் பெங்களூர், கார்வார், மும்பை உள்ளிட்ட இடங்களில் படமாக்கப்பட்டு 7 பிப்ரவரி 2020 அன்று கருநாடகம் முழுவதும் வெளியானது. 

கொரோனா ஊரடங்கால் நின்றுபோன திரை ஓட்டம், அந்த கால கட்டம் முடிந்ததும் புதிய முடிவோடும் பாடல்களோடும் மறுவெளியீட்டிற்காக காத்திருக்கிறது தியா. ப்ருத்வி அம்பர் தன் கதாபாத்திரத்தை மீள்நடிக்க இந்தியிலும் தெலுங்கிலும் தியா மறு ஆக்கம் செய்யப்பட்டு வருகிறது. 

மார்ச் 8 2020 அன்று இத்திரைப்படம் மேலதிக ஊடக சேவைத் தளம், செயலி மற்றும் மென்பொருளான அமேசான் பிரைம் வீடியோவில் வெளியானது. தொலைக்காட்சி உரிமைகள் ஃஜீ கன்னடா என்கிற அலைவரிசை வசம் உள்ளது.

விமர்சனம் 
தியா திரைப்படத்திற்கு பெரும்பாலும் நேர்மறையான விமர்சனங்கள் கிடைத்தன.

மேற்கோள்கள்

வெளி இணைப்புகள் 

2020 கன்னடத் திரைப்படங்கள்
காதல் திரைப்படங்கள்
இந்தியக் கன்னடத் திரைப்படங்கள்
இரத்னமாலா பிரகாஷ்

இரத்னமாலா பிரகாஷ் (Rathnamala Prakash) இந்தியாவைச் சேர்ந்த கன்னடப் பாடகர் ஆவார். பின்னணிப் பாடுவதுடன் , கன்னடத்தில் பாவகீத வகையான சுகம சங்கீதம் என்ற பாடல்களுக்காகவும் இவர் அறியப்படுகிறார். இவரது தந்தை ஆர். கே. ஸ்ரீகண்டன் ஒரு பாரம்பரிய கருநாடக இசைக் கலைஞர் ஆவார். சுகம சங்கீதத் துறையில் பங்களித்ததற்காக 2016 ஆம் ஆண்டில் இரத்னமாலாவுக்கு சங்கீத நாடக அகாதமி விருது வழங்கப்பட்டது.

தொழில் 
ஏராளமான பாவகீதங்களைத் தவிர, இவர் பல திரைப்படப் பாடல்களையும் பாடியுள்ளார். பெரிய வெற்றி பெற்றத் திரைப்படமான "குரி" என்ற படத்தில் இடம்பெற்ற தங்காலியண்ட்டே பாலாலி பந்தே என்ற பாடலை ராஜ்குமாருடன் இணைந்து பாடி இவர் திரையுலகில் அறிமுகமானார். பின்னர் எல். வைத்தியநாதன், சி. அஸ்வத், எம். ரங்கா ராவ், விஜய பாஸ்கர், இராஜன்–நாகேந்திரா, அம்சலேகா போன்ற பல இசையமைப்பாளர்களின் இசையில் பாடியுள்ளார். "எலு சுட்டின கோட்டே" என்ற திரைப்படத்தில் எஸ். பி. பாலசுப்பிரமணியத்துடன் இணைந்து "சந்தச அரலுவ சமயா"  என்ற பாடலையும், எஸ்.பி சாங்லியானா பாகம் 2 திரைப்படத்தில் "மேரு கிரியானே நீலி கடலானே" என்ற பாடலை கே. ஜே. யேசுதாஸுடனும், மைசூர் மல்லிகே திரைப்படத்திலிருந்து, "ராயரு பந்தரு மாவன மனகே", "யாவ மோகன முரளி கரயிது" என்ற இரு பாடலையும், நாகமண்டலா திரைப்படத்திலிருந்து "கெடியா பேக்கு மகளா", ""ஹுடுகி ஹோ ஹுடுகி" என்ற இரு பாடலையும் பாடியிருந்தார்.

 விருதுகள் 
தேசிய விருதுகள் :

 2016 - சுகம சங்கீதத்தின் பிற முக்கிய மரபுகளுக்கான சங்கீத நாடக அகாதமி விருது .

மாநில விருதுகள் :

 2016 - கர்நாடக அரசின் கன்னடம் மற்றும் கலாச்சாரத் துறையால் வங்கப்பட்ட சாந்தா சிசுநாள ஷரீஃப் விருது .
 1991 - கர்நாடக அரசால் கர்நாடக ராஜ்யோத்சவ விருது .
 1990 - கர்நாடக சங்கீத நிருத்ய அகாதமியின் கர்நாடக கலாஸ்ரீ விருது.

பிற விருதுகள் :

 2017 - அலுவாவின் நுதுசிறீ விருது 
 2014 - அரிமா சங்கத்தின் தொழில்சார் சிறப்பு விருது
 2012 - பால சமாஜத்தின் ஆண்டின் சிறந்த கலைஞர் விருது
 கே. எஸ். நரசிம்மசுவாமி பிரதிஷ்டனா விருது
 டி. சுப்பராமையா அறக்கட்டளையின் சுகம சங்கீதத்தில் சிறந்த சாதனை
 2010 - ஹனகல் அறக்கட்டளையின் கிருஷ்ண ஹனகல் விருது ''

மேற்கோள்கள் 

1952 பிறப்புகள்
வாழும் நபர்கள்
இந்தியப் பாடகிகள்
கருநாடக இசைப் பாடகர்கள்
மாதவி (2009 திரைப்படம்)

மாதவி (Madhavi) என்பது  2009 ஆம் ஆண்டு வெளியான இந்திய தமிழ் காதல் பரபரப்புத் திரைப்படம் ஆகும். முருகாஸ் இயக்கிய. இப்படத்தில் சஜித் ராஜ், புதுமுகம் மோகனா, ராம்ஜி ஆகியோர் முக்கிய வேடங்களில் நடித்துள்ளனர். நிழல்கள் ரவி, ரேகா, வடிவுக்கரசி, மாறன், கவிதா ஆகியோர் துணை வேடங்களில் நடித்துள்ளனர். எஸ். முருகன் தயாரித்த இப்படத்திற்கு, ராஜேஷ் ராமலிங்கம் இசை அமைத்துள்ளார். படமானது 25 செப்டம்பர் 2009 அன்று வெளியானது. இந்த படம் தெலுங்கில் துரோகம் என்ற பெயரில் மொழிமாற்றம் செய்யப்பட்டது.

நடிகர்கள் 

சஜித் ராஜ் நந்தாவாக
மோகனா மாதவியாக
ராம்ஜி மகேஷ்
நிழல்கள் ரவி மகேசின் தந்தை நந்தனாக
ரேகா மகேசின் தாயாக
வடிவுக்கரசி பாலியல் பெண் தரகராக
மாறன் மணியாக
கவிதா சாவித்திரியாக
லக்சாவாக
மலேசியா லாவண்யா மதுமிதாவாக
சிறீதர் மாதவியின் தந்தையாக
சுந்தரி கமலாவாக
நெல்லை சிவா இருசக்கர வாகனத்தில் செல்பவராக
கோவை செந்தில் கிராமத்து மருத்துவராக
சிவநாராயணமூர்த்தி திருமணத் தரகராக 
கோவை தேசிங்கு ரௌடியாக
வெங்கல்ராவ்
தேனி முருகன்
முத்துராஜ் நந்தாவின் நண்பராக

தயாரிப்பு 
முருகாஸ் இயக்குநர் பி. வாசுவிடம் இணை இயக்குநராக பணியாற்றியவர். ஜிமாஸ் கிரியேஷன் என்ற பதாகையின் கீழ் தயாரிக்கபட்ட படமான மாதவி  வழியாக இயக்குநராக அறிமுகமானார். இவர் பி. வாசுடன் இணைந்து  மன்னன் (1992), சந்திரமுகி (2005) போன்ற படங்களில் பணியாற்றினார். மாதவி படத்தில் கதாநாயகனாக நடிக்க சஜித் ராஜ் தேர்வு செய்யப்பட்டார், புதுமுகம் மோகனா கதாநாயகியாக நடித்தார். ஒரு பெண் தன் காதலனுடன் ஓடிப்போன ஒரு காதல் கதையை அவர் இப்படத்தில் கையாண்டதாக இயக்குநர் கூறினார். அதன் பிறகு என்ன நடக்கிறது என்பது மீதமுள்ள கதைப் பகுதியாகும். இந்த கதையின் முக்கிய அம்சமாக ஏமாற்றுவது உள்ளது. படத்தில் இடம்பெற்ற ஒரு பாடல் மலேசியாவில் படமாக்கப்பட்டது.

இசை 
திரைப்பட பின்னணி இசை, பாடல் இசை ஆகியவற்றை இசையமைப்பாளர் ராஜேஷ் ராமலிங்கம் அமைத்தார். இப்படத்தின் இசைப் பதிவில் கபிலன், முருகாஸ் ஆகியோர் எழுதிய ஐந்து பாடல்கள் உள்ளன.

குறிப்புகள் 

இந்தியத் தமிழ்த் திரைப்படங்கள்
2009 தமிழ்த் திரைப்படங்கள்
அறிமுக இயக்குநர் திரைப்படங்கள்
நிழல்கள் ரவி நடித்த திரைப்படங்கள்
வடிவுக்கரசி நடித்த தமிழ்த் திரைப்படங்கள்
ரேகா (தென்னிந்திய நடிகை) நடித்த திரைப்படங்கள்
சாட்விக் குறியீடு

சாட்விக் குறியீடு (Chadwick sign) என்பது இரத்த நாளங்களில் இரத்த ஓட்டம் அதிகரிப்பதால் பெண்களின் கருப்பை வாய், பிறப்புறுப்பு, பிறப்புறுப்பு இதழ்கள் ஆகியவற்றில் தோன்றும் நீல நிற மாற்றம் ஆகும். பெண்கள் கருத்தரித்த 6 முதல் 8 வாரங்களுக்கு முன்பிருந்தே இம்மாற்றத்தைக் காண முடியும்.  இத்தகைய நிறமாற்றம் தோன்றினால்  அந்நிலையை கர்ப்பத்தின் ஆரம்ப அறிகுறி எனக்கருதலாம். 

இந்த வண்ண மாற்றங்கள் 1796 முதல் 1872ஆம் ஆண்டு வரையிலான காலத்தில் வாழ்ந்த பிரெஞ்சு மருத்துவர் எட்டியென் யோசப் யாக்குமின் என்பவரால் 1836 ஆம் ஆண்டில் கண்டுபிடிக்கப்பட்டன.  அமெரிக்கப் பெண் நோயியல் மருத்துவ வல்லுநர் யேம்சு ரீடு சாட்விக்  நினைவாக இந்நிலைக்கு சாட்விக் குறியீடு எனப்பெயர் சூட்டப்பட்டது. ஏனெனில்  1886 ஆம் ஆண்டில் அமெரிக்க மகளிர் மருத்துவ சங்கத்தின் முன்பாக இவர் நிறமாற்றம் தொடர்பான தனது ஆராய்ச்சிக் கட்டுரையை வாசித்து அனைவரது கவனத்தையும் ஈர்த்தார் மற்றும்  அடுத்த ஆண்டிலேயே அதை வெளியிடவும் செய்தார். இக்கட்டுரையில் இத்தகைய நிறமாற்றம் தொடர்பான  தகவல்களை  முதன்முதலில் கண்டுபிடித்தவர் யாக்குமின் என்று இவர் பதிவும் செய்துள்ளார்.

மேற்கோள்கள் 

மகப்பேறியல்
மருத்துவ அறிகுறிகள்
சாது கோகிலா

சகாய சீலன் சாத்ராச் (பிறப்பு: 1966 மார்ச் 24) சாது கோகிலா என்ற தனது திரைப் பெயரால் அறியப்பட்ட இவர், இந்தியாவைச் சேர்ந்த இசைக்கலைஞரும், நடிகரும், திரைப்பட இயக்குநரும், தயாரிப்பாளரும், அவ்வப்போது திரைக்கதை எழுதும் எழுத்தாளரும், பாடலாசிரியருமாவார். இவர் முக்கியமாக கன்னடத் திரைப்படத்துறையில் பணியாற்றுகிறார். திரைப்படங்களில் நடிப்பதற்கு முன்பு இசையமைப்பாளராக தனது வாழ்க்கையைத் தொடங்கினார். பெரும்பாலும் நகைச்சுவை வேடங்களில் தோன்றினார். இவர் பத்து கன்னடப் படங்களையும் இயக்கியுள்ளார். ரக்த கண்ணீரு (2003)இதில் குறிப்பிடத்தக்க ஒன்றாகும்.

ஒரு இசையமைப்பாளராக, சிறந்த இசை இயக்குனருக்கான கர்நாடக மாநில திரைப்பட விருதை ராக்சஷா (2005), இந்தி நின்னா பிரீத்தியா (2008) ஆகிய படங்களுக்காக இரண்டு முறை வென்றார். ஒரு நடிகராக, தென்னிந்திய சர்வதேச திரைப்பட விருதுகளில் சிறந்த நகைச்சுவை நடிகர் என்ற பிரிவில் பல பரிந்துரைகள் மற்றும் விருதுகளைப் பெற்றுள்ளார்.

ஆரம்பகால வாழ்க்கையும், தொழிலும் 
இவர், சகாயா சீலனாக மார்ச் 24, 1966 அன்று மைசூர் மாநிலத்தில் (இப்போது கர்நாடகா) பெங்களூரில் நடேஷ் மற்றும் மங்களா ஆகியோருக்கு ஒரு கிறிஸ்தவக் குடும்பத்தில் பிறந்தார்.  இவர் கர்நாடக காவல் துறையின் இசைக் குழுவில் வயலின் கலைஞராக இருந்த இசைக் கலைஞர்களின் குடும்பத்தில் பிறந்தார். இவரது தாயும் சகோதரியும் பின்னணி பாடகர்களாக இருந்தனர். இவரது சகோதரர் லயேந்திராவும் ஒரு நடிகர் ஆவார். இவர், பெங்களூரு புனித ஜோசப் இந்திய உயர்நிலைப்பள்ளியில் படித்தார். இவரது ஷ்! என்ற முதல் படத்தின்  இயக்குனரான உபேந்திராவால் இவருக்கு சாது கோகிலா என்ற பெயர் வழங்கப்பட்டது.

இவர், தனது சகோதரரால் இசைக்கலைஞர் கஸ்தூரி சங்கரிடம் அழைத்துச் செல்லப்பட்ட பின்னர் ஒரு இசைக்கலைஞராக தனது வாழ்க்கையைத் தொடங்கினார். இவர் இந்தியாவின் வேகமான விசைப்பலகைக் கலைஞர்களில் ஒருவர்.

சொந்த வாழ்க்கை 
1993 இல் சலீனா என்பவரை மணந்தார். இவர்களுக்கு சூராக், ஸ்ருஜன் என்ற இரு குழந்தைகளும் உள்ளனர்.

மேற்கோள்கள்

வெளி இணைப்புகள் 
 
 Personal website
 Sadhu Kokila Filmography
 Sadhu Kokila Film History 

கன்னடத் திரைப்படத் தயாரிப்பாளர்கள்
இந்தியத் திரைப்பட இசையமைப்பாளர்கள்
1966 பிறப்புகள்
வாழும் நபர்கள்
கன்னடத் திரைப்பட இயக்குநர்கள்
கன்னடத் திரைப்பட இசையமைப்பாளர்கள்
கன்னடத் திரைப்பட நடிகர்கள்
அமேசான் பிரைம் வீடியோ

அமேசான் பிரைம் வீடியோ அல்லது சுருக்கமாக பிரைம் வீடியோ என்பது அமேசான் என்கிற அமெரிக்க நிறுவனத்தின் சந்தா அடிப்படையிலான ஊடக ஓடை மற்றும் வாடகை வசதி கொண்ட மேலதிக ஊடக சேவையாகும். இது அமேசான் நிறுவனத்தின் பிரைம் சந்தா திட்டத்தின்கீழ் வருகிறது.

கூறுகள்

தரம் 
திறன்பேசியைப் பொருத்து அமேசான் பிரைம் வீடியோவில் 4கே தரம் வரை காணொலிகளைக் காண முடியும். டால்பி டிஜிட்டல் 5.1 திரையரங்கு சூழொலியையும் அமேசான் ஆதரிக்கிறது.

எனினும், அமேசானில் உள்ள அனைத்து காணொலிகளையும் மேற்சொன்ன தரங்களில் காணல் கேட்டல், காணொலி வெளியான ஆண்டு, திறன்பேசியின் திறம், பயன்படுத்தப்படும் இயங்குதளம் உள்ளிட்ட பல்வேறு காரணிகளைப் பொருத்தே அமையும்.

சான்றாக, கொரோனா தொற்று காலக்கட்டத்தில், உலகளாவிய தரவு பயன்பாடு மிகும் என்பதைக் கருத்தில் கொண்டு, அமேசான் காணொலிகள் தரவு பரிமாற்ற நெரிசலைத் தவிர்க்க வேண்டி தரம் குறைக்கப்பட்டன.

தளம் 
சீனா, கியூபா, ஈரான், வட கொரியா, சிரியா தவிர உலகம் முழுவதும் அமேசான் பிரைம் வீடியோவை காணமுடியும். ஊடக ஓடையின் மூலம் வலைத்தளங்கள் வழியாகவும் கைபேசி செயலி வழியாகவும் கணினி மென்பொருள் வழியாகவும் அமேசான் பிரைம் வீடியோவைக் காண முடிகிறது. ஆண்ட்ராய்டு மற்றும் ஆப்பிள் தொலைக்காட்சிகளில் கூட குரோம்காஸ்ட் உதவியுடன் பிரைம் வீடியோவைக் காண முடியும்.

மேற்கோள்கள்

2006 நிறுவனங்கள்
கோரிக்கை சேவைகளில் சந்தா காணொளிகள்
திரைப்பட வலைதளங்கள்
மேலதிக ஊடக சேவை நிறுவனங்கள்
அமேசான் (நிறுவனம்)
மில்டன் ஒபாடே

அப்போல்லோ மில்டன் ஒபாடே (Apollo Milton Obote ) (28 டிசம்பர் 1925 – 10 அக்டோபர் 2005) ஐக்கிய இராச்சியத்தின் கீழிருந்த உகாண்டா நாட்டிற்கு  விடுதலைப் போராட்டங்கள் மூலம் 1962-இல்  விடுதலைப் பெற்றுத் தந்தவர் ஆவார். இவர் உகாண்டாவின் பிரதம அமைச்சராக 1962 முதல் 1966 வரை பணியாற்றியவர். பின் 19666 முதல் 1971 முடிய உகாண்டா அதிபராக பதவியில் இருந்தவர். 1971-இல் இராணுவ அதிகாரி இடி அமீன் இராணுவப் புரட்சி மூலம் உகாண்டாவின் அதிபர் பதவியைக் கைப்பற்றினார்.  1979-இல் இடி அமீனை நாட்டை விட்டு துரத்திய பிறகு 1980-இல் மில்டன் ஒபாடே மீண்டும் உகாண்டாவின் அதிபராக தேர்ந்தெடுக்கப்பட்டார். இவரது இரண்டாவது அதிபர் ஆட்சியின் போது நீண்டகாலமாக நடைபெற்ற கொடூரமான இராணுவ நடவடிக்கைகளால் இலட்சக்கணக்கான மக்கள் இனப்படுகொலை செய்யப்பட்டனர். இதனால் ஏற்பட்ட இராணுவப்புரட்சியால்  இவர் நாடு கடத்தப்பட்டு இறந்தார்.

உகாண்டா புதர் போர்
1983-இல் ஒபாடே அரசுக்கு எதிரான கொரில்லாப் போராளிகள் மீது இராணுவ நடவடிக்கை எடுக்கப்பட்டது. இந்த இராணுவ நடவடிக்கையில் வடக்கு உகாண்டாவில்  1 இலட்சம் முதல் 5 இலட்சம் வரையான மக்கள் இனப்படுகொலை செய்யப்பட்டனர். இதை அடுத்து உகாண்டாவில் ஏற்பட்ட  இராணுவப் புரட்சி மூலம் மில்டன் ஒபாடேவை 27 சூலை 1985 அன்று உகாண்டாவிலிருந்து நாடு கடத்தப்பட்டார்.

இறப்பு
நாடு கடத்தப்பட்ட ஒபாடே கென்யா மற்றும் ஜாம்பியா நாட்டில் சில ஆண்டுகள் அடைக்கலமாக இருந்தார். இறுதியாக மில்டன் ஒபாடே ஜோகானஸ்பேர்க், தென்னாபிரிக்கா நாட்டின்  ஜோகானஸ்பேர்க் நகர மருத்துவமனையில் 10 அக்டோபர் 2005 அன்று காலமானார்.

மேற்கோள்கள்

மேலும் படிக்க

 
 
 
 
 
 
 
 
 
 
 
 
 
 
 
 
 
 

1925 பிறப்புகள்
2005 இறப்புகள்
உகாண்டாவின் அரசுத்தலைவர்கள்
சௌம்யா ராவ்

சௌமியா ராவ் (Sowmya Raoh) கன்னடம், தமிழ், இந்தி, தெலுங்கு ஆகிய மொழிகளில் பாடி வரும் இந்திய பின்னணி பாடகியாவார்.

ஆரம்பகால வாழ்க்கை மற்றும் தொழில் 
இந்தியாவின் கருநாடகாவின் பெங்களூரில் மூத்த பாடகர் பி. கே. சுமித்ரா,சுதாகர் ஆகியோருக்கு கன்னடம் பேசும் குடும்பத்தில் இவர் பிறந்தார். இவருக்கு சுனில் ராவ் என்ற சகோதரர் உள்ளார், இவர் கன்னடத் திரைப்படத்துறையில் நடிகராக உள்ளார். இவரது தாயார் கன்னடத்தில் பிரபலமான பின்னணி மற்றும் பக்தி பாடகியாவார். ஒரு குழந்தையாக இருந்தபோது, இவர் தனது தாயுடன் அரங்கங்களுக்கு செல்வதை வழக்கமாகக் கொண்டிருந்தார். பின்னர் மெதுவாக குழந்தைப் பாடகியானார். இவரது தந்தை இந்திய ரிசர்வ் வங்கியில் பணிபுரிந்தார்.

இவர், தனது ஏழு வயதில் பாட ஆரம்பித்தார். தனது படிப்புக்காக சிலகாலம் பாடுவதை நிறுத்தினார். ஐந்து முதல் ஆறு ஆண்டுகளுக்குப் பிறகு, கர்நாடக இசையைக் கற்றுக்கொள்வதன் மூலம் படிப்படியாக தனது கவனத்தை பாடுவதை நோக்கி திருப்பினார். இருப்பினும், இவர் திரைப்படங்களில் பாடுவதற்கு முன்பு குரல் நடிகராக மாறினார்.  "நான் குழந்தைகளுக்காக அல்லாமல், கதாநாயகிகளுக்காக பாடுவதற்கு பயிற்சி எடுக்க விரும்பினேன்" என்று இவர் கூறுகிறார்.

இசை வாழ்க்கை 
இவர், 1993 இல் தென்னிந்திய படங்களில் பாடகியாக தனது வாழ்க்கையைத் தொடங்கினார், மேலும் ஒன்பது ஆண்டுகளுக்குப் பிறகு பாலிவுட்டில் பாட வாய்ப்பு கிடைத்தது. இசையமைப்பாளர் சந்தீப் சவுதா இந்தியில் நன்றாகப் பாடக்கூடிய ஒரு பாடகரைத் தேடியபோது இவருக்கு அந்த வாய்ப்பு ஏற்பட்டது. "நின்னே பெல்லாடுதா" என்ற தனது  தெலுங்குத் திரைப்படத்தில் "கிரேக்கவீருடு" என்ற பாடலுக்கு இவரைத் தேர்ந்தெடுத்தார். பாடல் ஒரு வெற்றியை அளித்தது. பின்னர், தமிழ் மற்றும் இந்தி பதிப்புகளிலும் இவர் இதே பாடலைப் பதிவு செய்தார்.

இவர், 2000 ஆம் ஆண்டில் பாலிவுடில் தனது வாழ்க்கையைத் தொடங்கினார். பியார் டியூன் கியா கியா படத்தில் இடம் பெற்ற "சோல் ஆஃப் ஜங்கிள்" பாடலைத் தொடர்ந்து வரும் பின்னணி பாடலாக இருந்தது. கம்பெனி என்ற இந்திப் படத்தில் ஒவர் முழுப் பாடலையும் பாடியிருந்தார். இந்த நேரத்தில் அவர் டம் , பண்டி அவுர் பாப்லி போன்ற பிற இந்தி படங்களுக்கும் பாடினார். 2012ஆம் ஆண்டில், இயக்குநர் சச்சின் குந்தால்கர் படமான  "ஆயியா" என்ற படத்தில் இடம்பெற்ற 'டிரீமும் வேக்கப்பும்' என்ற  குத்தாட்டப் பாடல் இவருக்கு ஒரு பெரிய வெற்றியை அளித்தது. மேலும் இந்த பாடல் ராணி முகர்ஜி மற்றும் பிரித்விராஜ் சுகுமாரன் ஆகியோரின் நடன அசைவுக்காகவும் பாராட்டப்பட்டது.

இளையராஜா, ஏ.ஆர்.ரகுமான் போன்ற இசையமைப்பாளர்களுடன் பணிபுரிந்த இவர், 2006 ஆம் ஆண்டு நிலவரப்படி தமிழ், தெலுங்கு மற்றும் கன்னட மொழிகளில் 200 க்கும் மேற்பட்ட பாடல்களைப் பதிவு செய்துள்ளார்.

விருதுகள் 

 2013 - சிம்பிள் ஆகி ஒந்து லவ் ஸ்டோரி என்ற கன்னடப் படத்தில் இடம்பெற்ற "கரகிடா பானினல்லி" பாடலுக்காக சிறந்த பெண் பின்னணி பாடகருக்கான பிலிம்பேர் விருது -
 சமே: வென் டைம் ஸ்ட்ரைக்ஸ் (2003) என்ற படத்திலிருந்து "லைலா லைலா" பாடலுக்கான சிறந்த புதிய பாடகருக்கான ஸ்டார்டஸ்ட் விருது.

மேற்கோள்கள்

வெளி இணைப்புகள் 

தென்னிந்திய பிலிம்பேர் விருதுகளை வென்றவர்கள்
தமிழ்த் திரைப்படப் பின்னணிப் பாடகர்கள்
வாழும் நபர்கள்
1973 பிறப்புகள்
ஜார்ஜ் எட்வர்டு தாப்சன்

ஜார்ஜ் எட்வர்டு தாப்சன் (George Edward Dobson) அரச கழக உறுப்பினர், எப் எல் எஸ், , விலங்கியல் கழக உறுப்பினர் (செப்டம்பர் 4, 1848 எட்ஜொர்த்சுடவுண், கவுண்டி லாங்போர்டு, அயர்லாந்து - 26 நவம்பர் 1895) என்பார் அயர்லாந்தினைச் சார்ந்த விலங்கியல், புகைப்பட கலைஞர் மற்றும் இராணுவ மருத்துவர். இவர் வெளவால் குறித்துச் சிறப்பு ஆர்வம் காட்டினார். பல புதிய வெளவால் சிற்றினங்களை விவரித்தார். சில இனங்களுக்கு இவருடைய பெயரிடப்பட்டுள்ளன.

சுயசரிதை 
தாப்சன், பார்க் தாப்சனின் மூத்த மகன்  ஆவார். இவர் ராயல் பள்ளி என்னிஸ்கில்லனிலும் பின்னர் டப்ளினின் டிரினிட்டி கல்லூரியிலும் கல்வி பயின்றார். இவர் இளங்கலை பட்டத்தினை 1866லும், மருத்துவத்தில் முது நிலை மருந்து, இளநிலை அறுவை சிகிச்சை பட்டத்தினை 1867லும் பெற்றார். பின்னர் முதுகலைப் பட்டத்தினை 1875ல் பெற்றார்.

1867ஆம் ஆண்டு இந்தியாவில் பணியாற்றிய பின்னர் ராணுவ அறுவை சிகிச்சை நிபுணராக ஆனார் மற்றும் அறுவை சிகிச்சை மேஜர் பதவிக்கு உயர்ந்தார். 1868ஆம் ஆண்டில் அந்தமான் தீவுகளுக்குப் பயணம் செய்தார், வூட்-மேசனுடன் இந்திய அருங்காட்சியகத்திற்கான விலங்கியல் மாதிரிகளைச் சேகரித்தார். மே 1872இல் இவர் அந்தமானியப் பழங்குடிகளின் இனவியல் மற்றும் புகைப்பட ஆய்வுகளை மேற்கொண்டார்.

1878ஆம் ஆண்டில், இவர் நெட்லியில் உள்ள ராயல் விக்டோரியா அருங்காட்சியகத்தின் கண்காணிப்பாளராக ஆனார்.

சாதனைகள் 
தாப்சன் சிறிய பாலூட்டிகள், குறிப்பாக வெளவால்கள் (கைராப்பிடிரா) மற்றும் இன்செக்டிவோரா ஆகியவற்றில் நிபுணராக இருந்தார். அரசக் கழகம் (தேர்ந்தெடுக்கப்பட்ட 1883), இலண்டனின் லின்னேயன் சமூகம், இலண்டன் விலங்கியல் சங்கம் ஆகியவற்றில் உறுப்பினராக இருந்தார். இவர் பிலடெல்பியாவின் இயற்கை அறிவியல் கழகம் மற்றும் வாஷிங்டனின் உயிரியல் சங்கத்தின்  உறுப்பினராக இருந்தார்.

படைப்புகள் 

 பிரித்தானிய அருங்காட்சியகத்தின் சேகரிப்பில் சிரோப்டெராவின் பட்டியல் (1878)
 ஆசிய சிரோப்டெராவின் மோனோகிராஃப் (1876)
 இன்செக்டிவோராவின் மோனோகிராஃப், முறையான மற்றும் உடற்கூறியல் (மூன்று பாகங்கள், ஜான் வான் வூர்ஸ்ட், லண்ட்ரெஸ், 1882-1890.

இதைத் தவிரக் கூடுதலாக, பிரித்தானிக்கா கலைக்களஞ்சியம் ஒன்பதாவது பதிப்பிற்கும் தாப்சன் பங்களித்தார். இவர் காட்டேறி வெளவால்கள், வோல் மற்றும் மூஞ்சூறு பற்றிய எழுதியுள்ளார்.

மேற்கோள்கள்

வெளி இணைப்புகள் 

     
 க்ரோனோ-சுயசரிதை ஓவியங்கள் டாப்சன், ஜார்ஜ் எட்வர்ட் (அயர்லாந்து 1848-1895)

1895 இறப்புகள்
1848 பிறப்புகள்
அயர்லாந்து விலங்கியலாளர்கள்
கறுப்பு ஆப்பிள்

கறுப்பு ஆப்பிள் (Black Apple) என்று அழைக்கப்படுவது உவா நியூ ஆப்பிள் குடும்பத்தைச் சேர்ந்த ஒரு அரிதான வகைப் பழமாகும். இது திபெத்தில் வளர்கிறது. பரவலான கருத்துக்கு முரணாக இவ்வகை ஆப்பிள் கருநீல வண்ணமே கொண்டுள்ளனவே தவிர்த்து கறுப்பு நிறம் கிடையாது.

பெயர் 
கறுப்பு ஆப்பிள் என்று பரவலாக அழைக்கப்படும் இந்த பழத்தை கறுப்பு வைர ஆப்பிள் (மாண்டரின் : 黑钻石) என்றழைக்கின்றனர் சீன மக்கள். இது நிங்ச்சி என்கிற இடத்தில் வளர்க்கப்படுகிறது. உயரமான மலைப்பகுதிகளில் மட்டுமே வளரக்கூடிய செடி வகையாக இவை இருக்கின்றன. உவா நியூ ஆப்பிள் குடும்பத்தைச் சேர்ந்த பிற ஆப்பிள் வகைகள் சிவப்பு வண்ணத்தில் இருப்பன. இதனால் அவற்றை சீனாவின் இனிமைச் சிவப்பு என்று அழைக்கின்றனர்.

தோற்றம் 
வெளிப்புறத் தோற்றம் கருநீல நிறத்தில் இருந்தாலும் உட்புறத்தில் பிற ஆப்பிள்களைப் போலவே வெண்மையான உட்பகுதியைக் கொண்டுள்ளது கறுப்பு வைர ஆப்பிள். இதன் அரிதான நிறத்திற்கு காரணம் வளரப்படும் தளத்தின் உயர்மட்டமாகவோ அதனால் அடிக்கடி படும் புற ஊதாக்கதிர்களின் தாக்கமாகவோ இருக்கலாம் என்று கருதப்படுகிறது.

விலை 
மிகவும் அரிதான பழமென்பதால் சந்தையில் மிகுதியான விலையில் இவ்வகை ஆப்பிள்கள் விற்கப்படுகின்றன. ஒரு ஆப்பிள் 50 யுவான் (≈564 ரூபாய்) என்கிற விலையில் விற்கப்படுகிறது. இருப்பினும் உழவர்கள் இந்த ஆப்பிளை விரும்பிப் பயிரிடுவதில்லை. இதற்குக் காரணம் இந்தவகை ஆப்பிள் பழுக்க எட்டு ஆண்டுகள் வரை எடுத்துக் கொள்வதாக கூறப்படுகிறது.

மேற்கோள்கள் 

ஆப்பிள்கள்
செடிகள் 
பயிர்கள்
தகவற்பெட்டி தேவைப்படும் தாவரவியல் கட்டுரைகள்
மஞ்சுளா குருராஜ்

மஞ்சுளா குருராஜ் (Manjula Gururaj) ஒரு இந்திய பெண் பின்னணிப் பாடகியும், கன்னடத் திரைப்படத்துறையில் முதன்மையாக பணியாற்றும் குரல் கலைஞரும் ஆவார். வெற்றிகரமான ஒலிப்பதிவுகளுக்காக பல ஆயிரக்கணக்கான பாடல்களும் பல நூற்றுக்கணக்கான கன்னட மெல்லிசை பாடல்களும் இவர் பாடியுள்ளார். திரைப்படப் பாடல்களில் இவர் செய்த பங்களிப்புக்காக கர்நாடக மாநில திரைப்பட விருதுகளைப் பெற்றார். 1980களின் பிற்பகுதியிலும் 1990களிலும் மிக முக்கியமான பின்னணிப் பாடகர்களில் ஒருவராகவும் இவர் கருதப்பட்டார்.

இவர் "சாதனா இசைப்பள்ளி" என்ற பெயரில் ஒரு இசைப் பள்ளியை நடத்தி வருகிறார். இது பல இளைஞர்களுக்கு இசைத்துறையில் பயிற்சி அளிக்கிறது

ஆரம்ப கால வாழ்க்கை 
இவர், ஜி. சீதாலட்சுமி மற்றும் டாக்டர் எம். என். இராமண்ணா ஆகியோருக்கு 1959 சூன் 10 அன்று மைசூரில் பிறந்தார். இவர் பெங்களூரு பல்கலைக்கழகத்தில் அறிவியல் பயின்றுள்ளார். பின்னர், பாரம்பரிய கருநாடக இசை, இந்துஸ்தானி இசை ஆகியவற்றில் பயிற்சி பெற்றார்.

தொழில்

பின்னணிப் பாடகர் 
1983 நவம்பரில் வெளியான ரவுடி ராஜா என்ற படத்தில் இடம்பெற்ற " ஒலக சேரிதாரே குண்டு" என்ற பாடல் மூலம்  கன்னட திரையுலகில் பின்னணிப் பாடகியாக நுழைந்தார். நடிகை மாலாஸ்ரீயின் பெரும்பாலான திரைப்படங்களில்  இவர் பின்னணி குரல் கொடுத்தார். இவர், ஏழு மொழிகளில் 2,000க்கும் மேற்பட்ட திரைப்படப் பாடல்களைப் பாடியுள்ளார். மேலும், பக்தி, நாட்டுப்புற, பாரம்பரிய பாடல்கள் உட்பட 12,500க்கும் மேற்பட்ட பாடல்களை இவர் பாடியுள்ளார். சுதாராணி, ராதிகா சரத்குமார், கீதா, ஷில்பா, குஷ்பூ, பூனம் தில்லான், மாதவி, பிரேமா, நிரோஷா, தாரா, சீதா, வினயா பிரசாத், அனு பிரபாகர் உள்ளிட்ட பல கதாநாயகிகளுக்காக இவர் பின்னணிக் குரலும் கொடுத்துள்ளார்.

எஸ். பி. பாலசுப்பிரமணியம், ராஜ்குமார், ராஜேஷ் கிருஷ்ணன், கே. ஜே. யேசுதாஸ், மனோ, உதித் நாராயண் போன்ற பல முன்னணி பாடகர்களுடன் இணைந்து பாடல்களை பதிவு செய்துள்ளார்.

பின்னணிக் குரல் கலைஞர் 
த. சீ. நாகாபரணா இயக்கிய ‘அஹூதி’ படத்திற்காக 1982ஆம் ஆண்டில் பின்னணிக் குரல் அளிக்கத் தொடங்கினார். அப்போதிருந்து பின்னணிக் குரல் அளிப்பதில் வெற்றிகரமான வாழ்க்கையை நடத்தினார். பெலதிங்கலா பாலே படத்திற்கான சிறந்த குரலாக கர்நாடக மாநில அரசின் சிறப்பு நடுவர் விருது வழங்கப்பட்டது.

செய்தித் தொகுப்பாளர் 
1983 முதல் 1998 வரை 14 ஆண்டுகள் பெங்களூர் தூர்தர்ஷனுக்கும், 1981-1983 முதல் அனைத்திந்திய வானொலிக்கும் செய்தி தொகுப்பாளராக பணியாற்றி வருகிறார்.

சாதனா இசை பள்ளி 
இவர், "சாதனா இசைப் பள்ளி" யை 1991 சூன் 21 அன்று பெங்களூரில் உள்ள பசவனகுடியில் தொடங்கினார். பின்னணிப் பாடகி எஸ்.ஜானகி அவர்களால் திறந்து வைக்கப்பட்டது.

விருதுகள் 

 2019 - பெரிய பெங்களூர் மாநகரப் பேரவை மூலம் கெம்ப்பேகௌடா விருது.
 1993-94 - சின்னாரி முத்தா திரைப்படத்தில் இடம்பெற்ற  "மியால கவ்கொண்டா முங்கார மோடா" என்ற பாடலுக்கு சிறந்த பெண் பின்னணி பாடகருக்கான கர்நாடக மாநில திரைப்பட விருது .

சொந்த வாழ்க்கை 
1979 ஆம் ஆண்டில் குருராஜ் என்பவரை மணந்த இவருக்கு சங்கீதா மற்றும் சாகர் என்ற இரண்டு குழந்தைகள் உள்ளனர்.

மேற்கோள்கள் 

1959 பிறப்புகள்
கன்னட மக்கள்
வாழும் நபர்கள்
இந்தியப் பாடகிகள்
பிலிப்பா

பிலிப்பா (Filippa) டேனிஷ் நாட்டு ஆப்பிள் சாகுபடி வகைகளுள் ஒன்றாகும். இந்த ஆப்பிள் வகையினைபிலிப்பா ஜொஹான்சென் என்ற பள்ளி மாணவி (1930 1842) பனென் தீவில் உள்ள கண்ட்சுட்ரூப்பில் தோற்றுவிக்கப்பட்டது.

சில ஆதாரங்கள் இந்த ஆப்பிள் 1850இல் தோன்றியது எனவும் பிற ஆதாரங்கள் 1881இல் தோன்றியது என்று கூறுகின்றன.

இந்த ஆப்பிள் வகையைத் தனியார் தோட்டங்களுக்கானது என சோன்னெருப்ளண்ட் பரிந்துரைக்கிறது. ஏனெனில் இந்த ஆப்பிளைப் பூச்சிக்கொல்லிகளைப் பயன்படுத்தாமல் வளர்க்கலாம்.

மேற்கோள்கள் 

பழங்கள்
கௌரங்கா பாலம்

கௌரங்கா பாலம் (Gouranga Bridge) என்பது இந்தியாவின் மேற்கு வங்காளத்தின் நதியா மாவட்டத்தில் நபாத்விப் மற்றும் கிருஷ்ணாநகர் ஆகியவற்றுக்கிடையேயுள்ள, 588 மீட்டர் (1929 அடி) நீளம் உடைய ஒரு பாலம் ஆகும். இது பாகீரதி ஆற்றின் குறுக்கே உள்ளது. இது மேற்கு வங்கத்தின் மாநில நெடுஞ்சாலை 8-இன் ஒரு பகுதியாகும்.

வரலாறு
1972 ஆம் ஆண்டில், அப்போதைய பொதுப்பணித்துறை அமைச்சர். போலா சென் நபத்விப் மற்றும் கிருஷ்ணாநகர் ஆகியவற்றை இணைக்கும் கௌரங்கா பாலத்திற்கான அடிக்கல் நாடடினார். இந்தப் பாலத்தைக் கட்டுவதற்கான பொறுப்பை காமன் இந்தியா லிமிடெட் நிறுவனம் எடுத்துக் கொண்டது. 1983 ஆம் ஆண்டு, சனவரி 16 ஆம் நாள் மேற்கு வங்க இடது முன்னணி அரசின் பொதுப்பணித்துறை அமைச்சரான ஜடின் சக்ரபர்த்தியால் இந்தப் பாலம் திறந்து வைக்கப்பட்டது.

மேற்கோள்கள்

பாலங்கள்
மேற்கு வங்காளத்தில் போக்குவரத்து
மேற்கு வங்காளப் பாலங்கள்
தர்சன் லால் ஜெயின்

தர்சன் லால் ஜெயின் (Darshan Lal Jain) (12 திசம்பர் 1927 – 8 பெப்ரவரி 2021) என்பவர் ஓர் இந்திய சமூக செயற்பாட்டாளரும். இந்தியாவின் குடிமக்களுக்கான மூன்றாவது மிக உயர்ந்த விருதான பத்ம பூசண் விருதினை 2019 ஆம் ஆண்டில் பெற்றவரும் ஆவார். இவர் பொருளாதாரத்தில் நலிந்த இளம் குழந்தைகளுக்கு கல்வியளித்தமைக்காக நன்கு அறியப்பட்டவர் ஆவார்.

இவர் அரியானாவில் சரசுவதி வித்யா மந்திர், ஜகாத்ரி (1954), பெண்களுக்கான தயானந்த் ஆங்கிலோ-வேத கல்லூரி நிர்வாகக் குழு, யமுனா நகர், பாரத் விகாஸ“ பரிசத். விவேகானந்தா பாறை நினைவு கழகம். வனவாசி கல்யாண் ஆசிரமம். அரியானா, இந்து சிக்சா சமிதி, அரியானா, கீதா நிகேதன் உறைவிடப் பள்ளி, குருசேத்ரா மற்றும் நந்த்லால் கீதா வித்யா மந்திர், அம்பாலா (1997)  உள்ளிட்ட பல்வேறு பள்ளி, கல்வி நிறுவனங்களை உருவாக்கிய நிறுவனரும் ஆவார்.  .

தொடக்க கால வாழ்க்கை
தர்சன் லால் ஜெயின் 12 திசம்பர் 1927-இல் ஜகாத்ரியில் ஒரு ஆன்மீக நம்பிக்கையுள்ள, தொழிற்துறையில் சிறந்து விளங்கிய ஜெயின் குடும்பத்தில் பிறந்தார். இவர் பாபுஜி என அழைக்கப்பட்டார். இவர் வளர்ந்த பிறகு தனது நாட்டுப்பற்றின் காரணமாக இராசுட்ரிய சுயம் சேவக் அமைப்பில் சேர்ந்தார். தனது 15 ஆம் வயதில். அவர் வெள்ளையனே வெளியேறு இயக்கத்தில் பங்கெடுத்தார். இந்தியாவின் நெருக்கடி காலத்தில் அரசின் கொள்கைக்கு எதிரான கருத்துகளை எழுதியமைக்காக சிறைக்கு அனுப்பப்பட்டார்.  2007 ஆம் ஆண்டில், தேசத்தின் மறந்துபோன வீராங்கனைகளை நினைவில் கொள்வதற்காக தர்சன் லால் விளையாட்டு வீரர்களுக்கான கௌரவக் குழுவை அமைத்தார். ஹேமச்சந்திர விக்ரமாதித்யாவின் முடிசூட்டு விழா, பானிபத்தின் இரண்டாவது போர்வீரன் உட்பட பல விழாக்களை இந்தக் குழு நடத்தியது. அவர் சமுதாயத்தின் கல்வியை நோக்கி பணியாற்றினார் மற்றும் 1954 ஆம் ஆண்டில் சரசுவதி வித்யா மந்திருக்கு அடிக்கல் நாட்டினார். அவர் 1997  ஆம் ஆண்டில் நந்த் லால் கீதா வித்யா மந்திரை நிறுவியதிலிருந்து அஹா, வட கிழக்கு மற்றும் ஜம்மு-காஷ்மீர் பகுதியைச் சே ர்ந்த அறிவார்ந்த மாணவர்களில் தேவைப்படுவோருக்கு பள்ளிக்கல்வி மற்றும் இலவச உண்டு உறைவிட வசதி வழங்கப்பட்டது.

விருது
2019 ஆம் ஆண்டில், இந்திய அரசு இவரது சமூக சேவையைப் பாராட்டி பத்ம பூசண் விருதினை அளித்து இவரை கௌரவித்தது.

References 

பத்ம பூசண் விருது பெற்றவர்கள்
அர்ச்சனா உடுப்பா

அர்ச்சனா உடுப்பா (Archana Udupa) இந்தியாவைச் சேர்ந்த பாடகியான  இவர் பக்தி, பாரம்பரிய இசை, திரைப்பட பாடல்களைப் பாடுகிறார். இவர் அனைத்திந்திய வானொலிலும்,தூர்தர்ஷனிலும் தரக்கலைஞர் ஆவார். இவர் 1998இல் ஜீ தொலைக்காட்சியில் ஒளிபரப்பான டி.வி.எஸ் "ச ரி க ம ப" என்ற பாடல் போட்டி நிகழச்சியின் இறுதி வெற்றியாளர் ஆவார். இந்தித் திரைப்பட பாடல் போட்டியில் வெண்ற தென்னிந்தியாவைச் சேர்ந்த முதல் நபராகவும் இருக்கிறார். தற்போது வரை இவர் 1000க்கும் மேற்பட்ட இசைத்தட்டுகளிலும், குறுந்தகடுகளிலும் பாடியுள்ளார்.

2012 ஆம் ஆண்டில் வெளியான பாகீரதி என்ற திரைப்படத்தில் பாடிய பாடலுக்காக சிறந்த பெண் பின்னணி பாடகருக்கான கர்நாடக மாநில திரைப்பட விருதை வென்றார்  கன்னட கோகிலா என்ற புகழ்பெற்ற பாடல் நிகழ்ச்சியின் இரண்டு பருவங்களுக்கு சந்தன் ஷெட்டி, சாது கோகிலா ஆகியோருடன்  நடுவராக இருந்தார். பல்துறை பாடகியான இவர் ஒரு இசைக்கலைஞருமான சிமோகா சுப்பண்ணாவின் மகனும் வழக்கறிஞருமான சிறீரங்காவை 2002இல் திருமணம் செய்து கொண்டார்.

மேற்கோள்கள்

வெளி இணைப்புகள் 
 

துளு மக்கள்
வாழும் நபர்கள்
இந்தியப் பாடகிகள்
சங்கீதா சிருங்கேரி

சங்கீதா சிருங்கேரி (Sangeetha Sringeri) ஒரு இந்திய நடிகையாவார். இவர் முதன்மையாக கன்னட மொழியில் பணிபுரிகிறார்; கன்னட தினசரி தொலைக்காட்சி நாடகமான ஹரஹர மகாதேவாவில் சக்தி / பார்வதி என்ற வேடத்தில் நடித்ததற்காக பிரபலமாக அறியப்படுகிறார். 2014 ஆம் ஆண்டில் மிஸ் இந்தியா அழகுப் போட்டியில் முதல் 10 இடங்களில் பிடித்த இவர் உலக சூப்பர்மாடல் போட்டியில் இரண்டாம் இடத்தைப் பிடித்தார். தற்போது ரக்சித் ஷெட்டி நடித்த 777 சார்லி உள்ளிட்ட கன்னடத் திரைப்படங்களில் முன்னணி நடிகையாக பணியாற்றி வருகிறார்.

சொந்த வாழ்க்கை 
சங்கீதா சிருங்கேரியில் ஒரு இராணுவக் குடும்பத்தில் பிறந்தார். இவரது தந்தை சிவக்குமார். கே இந்திய வான்படையின் முன்னாள் பணியாளர், இவரது தாயார் பவானி சிவக்குமார் ஒரு மூலிகை ஆரோக்கிய பயிற்சியாளர். இவர் பெங்களூர் கேந்தரிய வித்யாலயாவில் படித்தார். மேலும், தேசிய மாணவர் படையில் உறுப்பினராகவும், கருநாடக மாநில கோ-கோ அணியில் விளையாடி 2012இல் தங்கமும் வென்றுள்ளார்.

திரை வாழ்க்கை 
ஸ்டார் சுவர்ணா என்ற கன்னடத் தொலைக்காட்சியில் ஒளிபரப்பாகும் ஹரஹர மகாதேவா என்ற நிகழ்ச்சியின் மூலம் சங்கீதா நடிப்பலகில் நுழைந்தார். இந்துக் கடவுளான சிவனை மையமாகக் கொண்ட புராண நாடகத்தில் இவர் சக்தி / பார்வதி என்ற வேடத்தில் நடித்திருந்தார். பின்னர் இவர் அதே நிறுவனத்தால் ஏற்பாடு செய்யப்பட்ட சூப்பர் ஜோடி என்ற நிகழ்ச்சியிலும் பங்கேற்றார்.

இவரது முதல் திரைப்படம் ஏ + என்ற கன்னடத் திரைப்படமாகும். ஏ + என்பது நடிகர் உபேந்திரா நடித்து ஏற்கனவே வெளியான ஏ என்ற படத்தின் தொடர்ச்சியான படமாகும். இது ஒரு பெரிய வெற்றியைப் பெற்றது. இந்த படத்தை உபேந்திராவின் கூட்டாளியான விஜய் சூர்யா இயக்கியிருந்தார். இப்படத்தில் யஜஸ்வினி என்ற வேடத்தில் நடித்ததற்காக சங்கீதாவிற்கு விமர்சன ரீதியான பாராட்டுகள் கிடைத்தன.

பரம்வா ஸ்டுடியோஸ் என்ற திரைப்பட நிறுவனம் தயாரித்து புஷ்கர் பிலிம்ஸ் வழங்கிய 777 சார்லி என்ற படத்தில் இரக்சித் ஷெட்டிக்கு இணையாக இவர் ஒரு முன்னணி பாத்திரத்தில் நடித்துள்ளார். முகநூல் மூலம் திரைப்படத்திற்காக இவர் தேர்வு செய்யப்பட்டார். 2,700 பிற உள்ளீடுகளில் இவருக்கு இந்த வேடம் கிடைத்தது. படம் 2020இல் வெளியாகும் என்று எதிர்பார்க்கப்பட்டது.

மேற்கோள்கள் 

கன்னடத் திரைப்பட நடிகைகள்
கர்நாடக நடிகைகள்
வாழும் நபர்கள்
ஆண் துணைச் சுரப்பி தொற்று

ஆண் துணை சுரப்பி தொற்று (Male accessory gland infection-MAGI) என்பது ஆண் இனப்பெருக்க உறுப்பில் உள்ள ஒன்று அல்லது அதற்கு மேற்பட்ட தளங்களில் அழற்சியின் அறிகுறிகளைக் கொண்ட ஒரு நிலை. உலக சுகாதார அமைப்பால் வரையறுக்கப்பட்ட அளவுருக்களின்படி நோயறிதல் செய்யப்படுகிறது. இச்சோதனையானது ஆண் மலட்டுத்தன்மை சோதனை அல்லது அழற்சி காரணங்களை கண்டறியும்போது செய்யப்படுகிறது.

இது பொதுவாக சிறுநீர்க்குழாயிலிருந்து பரவும் தொற்றுநோயால் ஏற்படுகிறது என்றாலும், தொற்று அல்லாத காரணங்களும் உள்ளன.

வரையறை 
ஆண் துணை சுரப்பி தொற்று பின்வரும் ஆண் இனப்பெருக்க உறுப்புகள் அல்லது பாதைகளில் ஒன்று அல்லது அதற்கு மேற்பட்டவற்றை உள்ளடக்கிய நோய்த்தொற்றுகளால் (பாக்டீரியா, வைரஸ், பூஞ்சை போன்றவை) தோன்றுகிறது.

 விந்துப்பை (செமினல் வெசிகுலிடிஸ்)
 முன்னிலைச் சுரப்பி (புரோஸ்டேடிடிஸ்)
 விந்து வெளியேற்றுக் குழாய்
 விந்து நாளத்திரள் (எபிடிடைமிட்டிசு)
 விந்தகம் (விரையழற்சி)
 சிறுநீர் வடிகுழாய் (யுரேத்ரிடிஸ்)
 கோப்பர்ஸ் சுரப்பிகள்

நோய் கண்டறிதல் 
துணை சுரப்பிகளின் சுரப்பு செயல்பாட்டில் தொற்று எதிர்மறையான தாக்கத்தை ஏற்படுத்துவதால், ஆண் துணை சுரப்பி தொற்று இருப்பதைக் கண்டுபிடிக்கும் முறைகள் பின்வருமாறு:

 விந்து பகுப்பாய்வில் அழற்சியின் அறிகுறிகள் (வெண்குருதியணு x 1x10 6 / mL மற்றும் / அல்லது எலாஸ்டேஸ் ≥ 230 ng / mL)
 குறைந்த விந்து அளவு
 உயர்ந்த விந்து pH
 குறைந்த அளவு ஆல்பா-குளுக்கோசிடேஸ், புருக்டோசு மற்றும் துத்தநாகம்

உலக சுகாதார அமைப்பு வரையறை 
உலக சுகாதார அமைப்பின் (WHO) வரையறுக்கப்பட்ட அளவுகோல்களைப் பூர்த்தி செய்யும் இரண்டு அல்லது அதற்கு மேற்பட்ட காரணிகள் இருக்கும்போது துணை சுரப்பிகளின் சுரப்பு செயல்பாட்டில் தொற்றொனை கண்டறிய முடியும்

பயோமார்க்ஸ் 
ஆய்வு  ஒன்று, செமினல் பிளாஸ்மாவில் கரையக்கூடிய யூரோகினேஸ்-வகை பிளாஸ்மினோஜென் ஆக்டிவேட்டர் ஏற்பி (சுபார்) அளவுகள் துணை சுரப்பிகளின் சுரப்பு செயல்பாட்டில் தொற்றுக்கான குறிப்பானாகப் பயனுள்ளதாக இருக்கும் என்று பரிந்துரைத்துள்ளது.

காரணங்கள் 
துணை சுரப்பிகளின் சுரப்பு செயல்பாட்டில் தொற்றுக்கான முக்கிய காரணிகளாக என்டோரோபாக்டீரியாசி (எசரிக்கியா கோலை மற்றும் க்ளெப்செல்லா போன்றவை), நைசீரியா கோனோரோஹே மற்றும் கிளமிடியா டிராக்கோமாடிஸ்.

ஆய்வு ஒன்று, துணை சுரப்பிகளின் சுரப்பு செயல்பாட்டில் தொற்று  உள்ள ஆண்களில் சீரத்தில் ஆண்மையியக்குநீரின் சாதாரண ஆண்களின் அளவைக் காட்டிலும் குறைவாக உள்ளதாகத் தெரிவிக்கின்றது.

சிக்கல்கள் 
சாத்தியமான சிக்கல்கள் பின்வருமாறு:

 விந்துநாள அடைப்பு
 விந்தணுக்களின் குறைபாடு
 விந்து செயல்பாட்டின் குறைபாடு
 விந்தணுவிற்கெதிரான ஆன்டிபாடி தூண்டல்
 ஆண் துணை சுரப்பிகளின் செயலிழப்பு

இந்த சிக்கல்கள் பாலியல் செயலிழப்பு மற்றும் ஆண் மலட்டுத்தன்மையை ஏற்படுத்தும்.

மேற்கோள்கள்

வெளி இணைப்புகள் 

மருத்துவ சுகாதாரம்
நோய்கள்
வெண்ணெய் விளக்கு

வெண்ணெய் விளக்குகள் (Butter lamps) என்பது இமயமலை முழுவதும் உள்ள திபெத்திய பௌத்தக் கோவில்களிலும், மடாலயங்களிலும் ஒரு குறிப்பிடத்தக்க அம்சமாக உள்ளது. விளக்குகள் பாரம்பரியமாக தெளிவுபடுத்தப்பட்ட யாக் வெண்ணெயைக் கொண்டு எரிய வைக்கப்படுகின்றன. ஆனால் இப்போது பெரும்பாலும் தாவர எண்ணெய் அல்லது வனஸ்பதி நெய்யைப் பயன்படுத்துகின்றன. 

வெண்ணெய் விளக்குகள் மனதை ஒருமுகப்படுத்தவும் தியானத்திற்கு உதவவும் செய்கிறது.  இந்தியா மற்றும் திபெத் பகுதிகளில் சாக்த சமயத்தவர்கள் , வச்ராயான பௌத்த சமயப் பிரிவினர் மற்றும் சுவேதாம்பர சமண சமயத்தினர் கடைப்பிடிக்கும் தாந்திரீகத்தில் ஒருவர் "சிறந்த ஆன்மீக உணர்வை உணர விரும்பினால், நூற்றுக்கணக்கான விளக்குகளை ஏற்றுங்கள்" எனக் குறிப்பிடுகிறது. 

பௌத்த யாத்ரீகர்கள் தங்களின் "தகுதி" நிலையை பெற விளக்கு எண்ணெயை வழங்குகிறார்கள். மடத்தில் உள்ள துறவிகள் விளக்குகளை பராமரிக்கிறார்கள், பல மடாலயங்களை சேதப்படுத்திய பேரழிவுகரமான தீவிபத்திலிருந்து தவிர்க்க தீவிர கவனம் செலுத்துகிறார்கள். பாதுகாப்பிற்காக, வெண்ணெய் விளக்குகள் சில நேரங்களில் ஒரு கல் தளத்துடன் ஒரு தனி முற்றத்தில் வைக்கப்படுகின்றன.

வெளிப்புறமாக, விளக்குகள் இருளை விரட்டுகின்றன. கருத்தியல் ரீதியாக, அவை கற்பனைப் பொருளை வெளிச்சமாக மாற்றுகின்றன. இது அறிவொளியைத் தேடுவதற்கு ஒத்ததாகும். நாரோபாவின் ஆறு யோகங்களின் தம்மோ யோகா ஆற்றலின் வெப்பத்தை அவர்கள் நினைவுகூர்கின்றன. இது கக்யு, கெலுக், தாந்த்ரீக பௌத்த மதத்தின் சாக்யப் பள்ளிகளுக்கு முக்கியமான உரையாகும்.

மேலும் காண்க
 நாச்சியார் கோயில் விளக்கு
 பறக்கும் விளக்கு
 வெண்ணெய் விளக்குத் திருவிழா

மேற்கோள்கள் 

விளக்குகள்
மேங்கிபெரா கசுதூரி

மேங்கிபெரா கசுதூரி (Mangifera casturi)(கலிமந்தன் மா அல்லது கசுதூரி) அனகார்டியாசியே குடும்பத்தில் உள்ள ஒரு வகை தாவரமாகும்.

இது உலகின் மூன்றாவது பெரிய தீவான போர்னியோவின் கலிமந்தன் பகுதியினைச் சார்ந்தது. ஆனால் இப்போது காடுகளில் அழிந்துவிட்டதாகக் கருதப்படுகிறது.

மேற்கோள்கள்

வெளி இணைப்புகள் 

 மங்கிஃபெரா காஸ்டூரி பற்றிய கட்டுரை
மாவினங்கள்
தாவரவியல் பெயருடையக் கட்டுரைகள்
அழகான பொண்ணுதான்

அழகான பொண்ணுதான் (Azhagaana Ponnuthan)  என்பது  2010ஆம் ஆண்டு  வெளியான இந்திய தமிழ் காதல் திரைப்படம் ஆகும். திரு எழுதி இயக்கிய இப்படத்தில் நமீதா, புதுமுகம் கார்திஷ் ஆகியோர் முதன்மை வேடங்களில் நடித்துள்ளனர்.  இரா. பார்த்திபன் கார்த்திக்கின்  வயதான கால பாத்திரத்தை ஏற்று நடித்ததுள்ளார். இப்படம்  இத்தாலிய திரைப்படமான மாலினாவின் அதிகாரப்பூர்வமற்ற மறு ஆக்கம் ஆகும் ஆகும். சுந்தர் சி. பாபு இசையமைத்த இப்படத்திபடத்தை,  கே. கேசவன் தயாரித்தார். இப்படம் 12 மார்ச் 2010 அன்று வெளியானது.

கார்த்திக் ( இரா. பார்த்திபன் ) தனது பதின்பருவத்தில் ஒரு பெண்ணுடன் தான் வளர்த்துக் கொண்ட உறவை நினைவுபடுத்துபவராக படத்தின் முதல் பகுதியில்  தோன்றுகிறார். பின் நினைவுகள் வழியாக படம்  கொடைக்கானலுக்கு அழைத்துச் செல்கிறது. அங்கு இளம் வயது கார்த்திக் (கார்தீஷ்) ஜெனிபர் (நமிதா) என்ற அழகான பெண்மீது கண்டதும் காதல் கொள்கிறான். அவள் அவனை விட வயதில் மூத்தவள். அவள் மீது பல ஆண்கள் கண்வைத்துள்ளனர்.  கார்த்திக் ஜெனிஃபருடன் கற்பனையில் வாழ்கிறான்.  பின்னர் என்ன நடக்கிறது என்பது படத்தின் பிறபகுதியாகும்.

நடிகர்கள் 

நமிதா ஜெனிபராக
கார்த்தீஷ் இளம் வயது கார்த்திக்காக
இராதாகிருஷ்ணன் பார்த்திபன் கார்த்திக்காக
நிழல்கள் ரவி கார்த்திக்கின் தந்தையாக
அபிசேக்
மயில்சாமி (நடிகர்)
வாசு விக்ரம்
சியாம் கணேஷ்
பாலு ஆனந்த்
பாவா இலட்சுமணன்
நெல்லை சிவா
பயில்வான் ரங்கநாதன்
விசித்திரா
நிசா
லட்சயா

தயாரிப்பு 
இந்த படத்தின் பணிகள் 2006 இல் தொடங்கப்பட்டது. படப்பணிகளில் ஏறபட்ட தாமதம் காரணமாக 2009 இல் படம் முடிக்கப்பட்டது. முக்கிய கதாபாத்திரத்தில் நடிக்க புதுமுகம் ராஜ்கார்த்திக் தேர்வு செய்யப்பட்டார், இரா. பார்த்திபன் நாயகனின் முதிர்ந்த வயது பாத்திரத்தில் நடிக்க தேர்வு செய்யப்பட்டார்.

பட வெளியீட்டிற்குப் பிறகு, படத்தின் இயக்குநர் திரு, குறிப்பிடும்போது நமீதாவின் காரணத்தால் தனது படம் வெற்றுவேட்டாகிப் போனதாக  கூறினார். படத்தில் பல காட்சிகள் எடுக்கபட்ட பிறகு படத்தில் நமிதா  நடிக்க மறுத்துவிட்டார் என்று திரு கூறினார். தயாரிப்பாளர் சங்கத்தில் அவர் புகார் அளித்தபோது, நமீதா படத்தை முடித்துக் கொடுக்க வேண்டும் என்று முடிவு செய்யப்பட்டது. நமீதாவின் அலட்சியமான நடத்தையின் காரணமாக கதையையும், படத்தின் முடிவையும் மாற்றியமைக்க வேண்டியிருந்தது என்று திரு கூறினார். அழகான பொண்ணுதான் படத் தயாரிப்பாளருக்கு ஏற்பட்ட பெரும் இழப்புகளுக்கு நமீதா தான் காரணம் என்று அவர் குற்றம் சாட்டினார். திருவின் கூற்றுப்படி, படத்தின் இறுதிப் பகுதியானது அவர் எடுக்க எண்ணியிருந்ததை விட, 20 நிமிடங்கள் குறைவாகவே எடுக்கபட்டது.

இசை 
இப்படத்திற்கு சுந்தர் சி. பாபு இசையமைத்தார். இசை வெளியீட்டின் போது கலந்து கொண்ட பிரபலங்கள் இசை  வெளியீட்டில் கலந்து கொள்ளாத நமீதாவை கடுமையாக சாடினார்கள்.

 "வானத்து நிலவு" - கார்த்திக்
 "ஆடுபுலி ஆட்டம்" - அப்சல்
 "மிசியா" - நரேஷ் ஐயர்
 "சாமி கோடாங்கி" - கங்கா

குறிப்புகள்

வெளி இணைப்புகள் 

 

இந்தியத் தமிழ்த் திரைப்படங்கள்
2010 தமிழ்த் திரைப்படங்கள்
பார்த்திபன் நடித்த திரைப்படங்கள்
நமிதா நடித்த திரைப்படங்கள்
நிழல்கள் ரவி நடித்த திரைப்படங்கள்
வாச்சாத்தி (திரைப்படம்)

வாச்சாத்தி (Vachathi) என்பது  2012 ஆம் ஆண்டு வெளியான தமிழ் திரைப்படம் ஆகும். இது வாச்சாத்தி வழக்கை அடிப்படையாகக் கொண்டது. இப்படத்தை குமாரி டாக்கீஸ் மற்றும் ரத்னா பிலிம்ஸ் இணைந்து தயாரித்துள்ளன.  ரவிதம்பி எழுதி இயக்கியுள்ள இப்படத்தில் ரத்னா ரமேஷ் நாயகனாகவும், தருஷணா  கதாநாயகியாகவும் நடித்துள்ளனர் . ஒய். ஜி மகேந்திரன், பாண்டு, பாலு ஆனந்த், நெல்லை சிவா, குயிலி ஆகியோர் துணை வேடங்களில் நடித்துள்ளனர். குருசிவா ஒளிப்பதிவு செய்ய, ஜாக் வத்சன் இசையமைத்துள்ளார். சி. புண்ணியா பாடல் வரிகளை எழுதியுள்ளார். எஸ். பி. அகமது படத் தொகுப்பைச் செய்துள்ளார். பல ஆண்டுகளுக்கு முன்பு நடந்த வாச்சாதி வழக்கை அடிப்படையாகக் கொண்ட கதை இது. இந்த வழக்கில் நீதிக்காக போராடிய டி. எஸ். பி ஜெகநாதனும், மலைவாழ் மக்கள் சங்க பொதுச்செயலாளர் சண்முகமும் படத்தில் முக்கிய வேடங்களில் நடித்துள்ளனர். படத்தின் இசை வட்டை இயக்குநர் அமீர்  வெளியிட்டார், அதை இயக்குநர் எஸ். பி. ஜனநாதன் பெற்றார்.

நடிகர்கள் 

 ரத்னா ரமேஷ்
 தருஷணா
 ஒய். ஜி. மகேந்திரன்
 பாண்டு
 பாலு ஆனந்த்
 நெல்லை சிவா
 குயிலி
 ரவி தம்பி

இசை 
இப்படத்திற்கான இசையை ஜாக் ஸ்ரீவத்சன் அமைத்தார்.

குறிப்புகள்

வெளி இணைப்புகள் 

 தி இந்துவில் வச்சதி
 டைம்ஸ் ஆப் இந்தியாவில் வச்சதி
 Vachathi மீது ஐஎம்டிபி

உண்மை நிகழ்வுகளைத் தழுவிய திரைப்படங்கள்
இந்தியத் தமிழ்த் திரைப்படங்கள்
2012 தமிழ்த் திரைப்படங்கள்
அழகிய பாண்டிபுரம் (திரைப்படம்)

அழகிய பாண்டிபுரம் (Azhagiya Pandipuram) என்பது 2014ஆம் ஆண்டு வெளியான இந்திய தமிழ் நகைச்சுவைத் திரைப்படம் ஆகும். என். ராயன் இயக்கிய இப்படத்தில் இளங்கோ நாகராஜா மற்றும் அஞ்சேனா கீர்த்தி ஆகியோர் முக்கிய கதாபாத்திரங்களில் நடித்துள்ளனர். மனோபாலா, பாத்திமா பாபு, எம். எசு. பாசுகர், ஸ்ரீமான், சுப்பு பஞ்சு, மீரா கிருஷ்ணன், தேவதர்சினி, யுவராணி ஆகியோர் பிற பாத்திரங்களில் நடித்துள்ளானர். தைமன் புரொடக்ஷன் என்ற பதாகையின் கீழ் என். கிருபகரன் தயாரித்த இப்படத்திற்கு பரத்வாஜ் இசை அமைக்க, சுரேஷ் அர்ஸ் படத்தொகுப்பை மேற்கொள்ள, வி. அகிலனின் ஒளிப்பதிவு செய்துள்ளார். படம் 5 திசம்பர் 2014 அன்று வெளியானது.

நடிகர்கள் 

இளங்கோ நாகராஜா மாதவனாக
அஞ்சேனா கீர்த்தி தீபிகாவாக
மனோபாலா கீரிப்புள்ளையாக
பாத்திமா பாபு மாதவனின் தாயாக
எம். எசு. பாசுகர் பூம்புக்குட்டியாக
சிறீமன் வீரதயாளனாக
சுப்பு பஞ்சு அருணாச்சலம்
மீரா கிருஷ்ணன்
தேவதர்சினி
யுவராணி மாதவனின் மைத்துனியாக
கிரேன் மனோகர்
ரிஷா ஆட்டக்காரி மணிமேகலையாக
சங்கர் வேலாவாக
அப்பு சாமியாக
முத்துக்காளை
சிசர் மனோகர்
நெல்லை சிவா
சிவசங்கர் மாஸ்டர்
ஆக்னஸ் சோன்கர்
சக்திவேல்
இரவிசந்த்
டாகடர் காளிதாஸ்
சத்யா
இளமாறன
ஜெயம்பாபு
தாஸ் கதிர்

இசை 
படத்திற்கு  பரத்வாஜ் இசையமைத்தார்.

தயாரிப்பு 
இப்படம் தமிழ்நாட்டின் தேனி, காரைக்குடி, கொடைக்கானல் போன்ற பகுதிகளில் படமாக்கப்பட்டது.

வெளி இணைப்புகள் 

 அழகிய பாண்டிபுரம்

இந்தியத் தமிழ்த் திரைப்படங்கள்
பரத்வாஜ் இசையமைத்த திரைப்படங்கள்
2014 தமிழ்த் திரைப்படங்கள்
இந்திய நகைச்சுவைத் திரைப்படங்கள்
எம். எசு. பாசுகர் நடித்த திரைப்படங்கள்